Αμπάδες (χοντρά μάλλινα υφάσματα), κάπες από γιδίσιο, αδιαπέραστο από τη βροχή, μαλλί κ.ά. Στους Kαλλαρρύτες και στα χωριά του Ασπροποτάμου (Αχελώου) υφαίνονται κάπες για τους ναυτικούς, που εξάγονται από τα Γιάννενα στα λιμάνια της Αδριατικής. Στα χωριά των Aγράφων υφαινόταν το μαλλί των αιγοπροβάτων και κατασκευάζονταν σκουτιά και κάπες. Αυτές οι ενδεικτικές μαρτυρίες δείχνουν τη στενή σχέση ανάμεσα στην κτηνοτροφία και στην υφαντουργία. Ξεχωριστή μνεία πρέπει να γίνει για τα σκαρφαλωμένα στον Κίσαβο Αμπελάκια, όπου άκμασε στα τέλη του 18ου και τις αρχές του 19ου αιώνα η φημισμένη συνεταιριστική βιοτεχνία που παρήγε τα ονομαστά ερυθροβαφή βαμβακερά νήματα.